SISB วิ่ง 3% รับปรับเป้ารายได้ปี 65 โตเกิน 20% หลังยอดนักเรียนพุ่ง
SISB วิ่ง 3% ราคาหุ้นแตะ 16.50 บ. ขานรับเป้ารายได้ปี 65 ใหม่โตเกิน 20% หลังยอดนักเรียนไทย-ต่างชาติเพิ่มขึ้น โบรกแนะนำ “ซื้อ” มองผลงานครึ่งหลังปี 65 แข็งแกร่ง
SISB วิ่ง 3% ราคาหุ้นแตะ 16.50 บ. ขานรับเป้ารายได้ปี 65 ใหม่โตเกิน 20% หลังยอดนักเรียนพุ่ง
28 ก.ย. 2565

ผู้สื่อข่าวรายงานว่า วันนี้ (28 ก.ย.65) ราคาหุ้น บริษัท เอสไอเอสบี จำกัด (มหาชน) หรือ SISB อยู่ที่ระดับ 16.50 บาท บวก 0.50 บาท หรือ 3.12% สูงสุดที่ระดับ 16.60 บาท ต่ำสุดที่ระดับ 15.80 บาท ด้วยมูลค่าซื้อขาย 29.51 ล้านบาท

ทั้งนี้ SISB ได้ปรับเป้ารายได้ปีนี้โตไม่ต่ำกว่า 20% จากเดิมคาดโต 15% หลังนักเรียนไทย-ต่างชาติเพิ่มขึ้น หนุนการเติบโตรายได้ในปีนี้ เตรียมศึกษาการลงทุนโรงเรียนสาขาแห่งใหม่ทั้งในกรุงเทพฯ และต่างจังหวัด
ส่วน บล.โกลเบล็ก ระบุในบทวิเคราะห์ จากกรณีผู้บริหารปรับเป้าจำนวนนักเรียนปี 65 ขึ้นจาก 2,750 คนสู่ 3,000 คน หลังไตรมาส 2/65 จำนวนนักเรียนถึงเป้าปี 65 ที่ 2,730 คน แต่ยังคงเป้านักเรียนปี 66 ที่ 3,350 คน แม้ว่าโรงเรียนใหม่ที่ระยองและนนทบุรีจะแล้วเสร็จปี 66 ซึ่งมีนักเรียนสนใจสมัครเรียนราว 400-500 คนซึ่งสูงกว่าที่ทางบริษัทคาดไว้ก็ตาม นอกจากนี้บริษัทมีการปรับเพิ่มค่าเล่าเรียน 5% เมื่อเทียบกับปีก่อนในไตรมาส 3/65 ซึ่งทั้ง 2 ปัจจัยเป็น Upside ต่อประมาณการในอนาคต
ดังนั้นจึงมีมุมมองบวกต่อผลประกอบการครึ่งหลังปี 65 เนื่องจากจำนวนนักเรียนเพิ่มขึ้นสูงกว่าที่ตั้งเป้าหมายไว้ อีกทั้งมีการปรับเพิ่มค่าเล่าเรียนตั้งแต่เดือน ส.ค. 65 และปี 66 เตรียมเปิดโรงเรียนใหม่อีก 2 แห่งเป็นปัจจัยหนุนต่อการเติบโตในระยะยาว จึงแนะนำ “ซื้อ” Bloomberg Consensus ที่ 16.50 บาท